Vitorlázás - Vitorlásverseny, ahol a yardstick vitorlás legénység nálunk találkozik. A vitorlás verseny élőben zajlik a szervezés online történik. Gyenge szél, napsütés, kevés futam...
A kifújt szélviszonyairól, élénk Mistral szeléről elhíresült Hyeres idén csupán napsugaras, csendes oldalát mutatta. Az egy héten át tartó regattán ezúttal semmi jele nem volt a nagy, hosszú hullámoknak, erős szélnek, mely az év legnagyobb időszakában a térség jellemzője.
Az első napon a versenyzők többsége nem is tudott vízre szállni, s a további napok sem bővelkedtek sem szélben, sem futamokban. A délelőttök rendre halasztással és napozással teltek, s csupán a délutánonként megélénkülő délies szélben sikerült versenyt rendezni. A gyenge szél nem csak a versenyzők, de gyakran a rendezőség idegeit is megtépázta. Már-már úgy tűnt, hogy kieső futam nélkül kell befejezni a selejtezőket, ám a szerda délután megmentette mindazon versenyzőket, akik rontott futamuk, fekete zászlós rajtjuk miatt elszenvedett büntető pontjaiktól szerettek volna megszabadulni a kvalifikáció zárása előtt. Az instabil, forgolódó, erősen csíkos szél igencsak próbára tette még a rutinos versenyzőket is, s több hajóosztályban az ifjú, vékonyabb testalkatú, gyenge szeles versenyzők domináltak.
Nem csupán a külföldi fiatal tehetségek szárnyalhattak, a mi ifjaink is megvillantották oroszlánkörmeiket. Junior korosztályú 470-es párosunk, Szigethi Botond és Joó Kristóf az első futamban még gyengébben szereplelt, ám azt követően a nap második futamában a tizedik helyen ért célba, s hasonlóan jó teljesítményt nyújtva, egyenletes vitorlázással bejutott az arany csoportba, ahol a 36. helyet sikerült megszereznie a 90 hajót számláló mezőnyben. Nem jött ki azonban a lépés másik két egységünknek. Sallai Gábor-Perjés Bálint ezúttal az ezüst csoportba került, ahol azonban már az élbolyban vitorlázott, így az 50. helyen fejezte be a regattát, míg Szamódy Tamás-Bárdos Mihály kettős a 85. helyezésig jutott.
Szintén az arany csoportba vitorlázta be magát laserben Berecz Zsombi, - mint ahogy azt az utóbbi időben tőle már megszokhattuk - ám ezen a versenyen nem sikerült az élvonalban versenyeznie. A mezőny első harmadában, a 44. helyen zárta a versenyt a 141 hajó közül, míg Tomai Balázs az ezüst csoportba kvalifikálta magát, s a 87. helyet szerezte meg. Arató Richárd végig betegséggel küzdött, - az utolsó napot már nem is teljesítette - s csupán a 137. helyezésig jutott.
A finneseknél Beliczay Marci kezdett jobban, az első futamot a 21. helyen zárta, majd hátrébb csúszott Pál Gaszton közelébe a mezőny közepére. Az utolsó napon azonban, - melyen három futamot bonyolítottak le az 52 finnes számára – rajt előtti várakozás során az útjogtalanul, s figyelmetlenül haladó orosz versenyző elütötte, s teljesen összetörte Marci hajójának elejét, akinek így le kellett mondania a további versenyzésről. Jogorvoslati kérelmét a zsűri elutasította, mivel úgy ítélték meg, ha ő is jobban figyel, akkor elkerülhette volna az ütközést. Így végül Marci lecsúszott a 46. helyre, s iparkodhat, hogy rendbe tudják hozni hajóját az egy hét múlva kezdődő EB előtt. Másik finnesünk, Pál Gaszton gyengébb kezdést követően a verseny végére feljött a 27. helyre.
Laser radiálos lányoknál Hegedűs Fanni kezdett erősebben, míg Karé Réka kifejezetten gyengén nyitott, ám egyiküknek sem sikerült a mezőny felébe férkőzni, azaz bekerülni az arany csoportba. Fanni egyre inkább esett hátra, míg Réka menetelt egyre előrébb a listán, míg végül az egymást követő 56. és 57. helyen fejezték be a versenyt. Még abban is hasonló volt teljesítményük, hogy mindketten produkáltak egy-egy kiemelkedő futameredményt egy-egy hetedik hely erejéig.
Szörfösöknél sikerült a lehető legkevesebb futamot lebonyolítani, mindössze 7-et, s a medal race-re sem került sor szél és időhiány végett. Detre Dia a 21. helyet szerezte meg a 39 fős mezőnyben, míg a hosszabb kihagyás után ismét ringbe szálló Gádorfalvi Áron a 60. lett, mivel két DNF-et és egy OCS-t is bezsebelt korai rajt miatt. Három kieső futam pedig soknak bizonyult, noha futameredményei jóval előrébb rangsorolták volna. Gyenge szél, kevés futam, kisszeles versenyzők szárnyalása. Talán ezekkel a szavakkal jellemezhetnénk leginkább a sorban negyedik világkupa versenyt. E.B.
További eredmények: http://sof.ffvoile.net/